b"\n_START_ARTICLE_\nWest Yorkshire\n_START_PARAGRAPH_\nWest Yorkshire er et metropolitan county (storbyamt) i England i regionen Yorkshire and the Humber. Amtet opstod i 1974 efter kommunalreformen, der blev vedtaget i 1972._NEWLINE_West Yorkshire ligger inde i landet og best\xc3\xa5r af fem administrative distrikter (metropolitan boroughs): City of Bradford, Calderdale, Kirklees, City of Leeds og City of Wakefield. Amtet gr\xc3\xa6nser op til Derbyshire mod syd, Greater Manchester mod sydvest, Lancashire mod nordvest, North Yorkshire mod nord og \xc3\xb8st samt South Yorkshire mod syd\xc3\xb8st._NEWLINE_I 1986 blev amtsr\xc3\xa5det nedlagt, hvorefter de administrative distrikter er selvstyrende kommuner. Amtet, der er p\xc3\xa5 2.029 km\xc2\xb2, fortsat eksisterer i lovgivningen og som geografisk reference. Det omfatter det mest befolkningst\xc3\xa6tte omr\xc3\xa5de i Yorkshire 2.161.200 indbyggere (2005).\n_START_SECTION_\nGeografi\n_START_PARAGRAPH_\nN\xc3\xa6sten hele West Yorkshires undergrund stammer fra kultiden, og klipperne herfra danner det sydlige af Penninerne mod vest og Yorkshires kulfelt mod \xc3\xb8st. Aller\xc3\xb8stligst i amtet er der yngre aflejringer af magnesiumholdig limsten. Landskabet i Bradford og Calderdale pr\xc3\xa6ges af de \xc3\xb8stlige skr\xc3\xa5ninger af Penninerne, der er h\xc3\xb8jest mod vest og gennemsk\xc3\xa6res af mange dale med stejle skr\xc3\xa6nter. Der er en h\xc3\xb8j grad af store industrianl\xc3\xa6g, byomr\xc3\xa5der og transportruter mellem \xc3\xa5bent land. Det t\xc3\xa6tte net af veje, jernbaner, kanaler og byudvikling, der afgr\xc3\xa6nses af dalene, skaber sp\xc3\xa6ndende udsigter over bebyggelser og de omgivende bakkesider._NEWLINE_Klipperne fra kultiden i Yorkshires kulfelt har skabt et b\xc3\xb8lget landskab med bakker, skr\xc3\xa5ninger og brede dale. I dette omr\xc3\xa5de er der talrige vidnesbyrd om b\xc3\xa5de nuv\xc3\xa6rende og tidligere industrielle aktiviteter. Der er adskillige forladte og ombyggede minekonstruktioner samt landskab, der er genetableret p\xc3\xa5 bunker af restmaterialer. Landskabet er en blanding af bebyggede omr\xc3\xa5der, industriomr\xc3\xa5der med forfaldne anl\xc3\xa6g og \xc3\xa5bent landbrugsland. Bebyggelserne i omr\xc3\xa5det f\xc3\xb8lger typisk transportruterne, herunder kanaler, jernbaner og veje, men der er ogs\xc3\xa5 elementer af det pr\xc3\xa6industrielle landskab samt delvist naturlig vegetation, der har over levet industrialiseringen. Der er store omr\xc3\xa5der, hvor den fremrykkende bydannelse har skabt opdelt landskab, hvor naturen er p\xc3\xa5 retur. Byernes indflydelse p\xc3\xa5 landskabet er temmelig markant efterh\xc3\xa5nden._NEWLINE_I omr\xc3\xa5det med magnesiumholdig limsten \xc3\xb8st for Leeds og Wakefield findes en lav h\xc3\xb8jderyg med bl\xc3\xb8dt, b\xc3\xb8lget landskab, der gennemsk\xc3\xa6res af t\xc3\xb8rre dale. Her finder man mindre og st\xc3\xb8rre landejendomme med parker og kulturskov, plantager og tilflugtsteder for vildt._NEWLINE_Floderne Aire og Calder afvander omr\xc3\xa5det med l\xc3\xb8b fra vest mod \xc3\xb8st.\n_START_SECTION_\nPolitik\n_START_PARAGRAPH_\nFra West Yorkshire er der valgt 23 medlemmer til Parlamentet. Ved seneste valg var 15 af disse valgt fra Labour, 6 fra Konservative og 2 fra Liberale Demokrater. Lokalt er der i de fleste administrative distrikter en nogenlunde tilsvarende fordeling bortset fra Wakefield, der gennem lang tid har v\xc3\xa6ret en af Labours h\xc3\xb8jborge._NEWLINE_Blandt de sager, der er aktuelle i disse \xc3\xa5r, er indf\xc3\xb8relse af en n\xc3\xa6rbane over store dele af amtet. Et forslag om et st\xc3\xb8rre projekt med udgangspunkt i Leeds blev afvist af regeringen i 2005.\n_START_SECTION_\nErhverv\n_START_PARAGRAPH_\nWest Yorkshire er vokset op med flere erhverv. Bradford, Halifax og Huddersfield har haft store uldvarefabrikker, Leeds har traditionelt fremstillet t\xc3\xb8j, mens metalindustri bet\xc3\xb8d udvikling for det sydlige Leeds. Wakefield, Castleford, Pontefract, Syd- og \xc3\x98stleeds var traditionelt kulmineomr\xc3\xa5der. Bekl\xc3\xa6dningsindustrien faldt i betydning i l\xc3\xb8bet af det 20. \xc3\xa5rhundrede, mens minedriften mistede sin plads i 1980'erne og 1990'erne, s\xc3\xa5 der i dag kun er en enkelt overfladekulmine tilbage._NEWLINE_Leeds har i stedet haft held til at tiltr\xc3\xa6kke finansielle firmaer med mange banker, byggefirmaer og forsikringsselskaber. I Wakefield er der ligeledes kommet nye servicevirksomheder, herunder call centre. To af landets st\xc3\xb8rste supermarkedsk\xc3\xa6der har hjemsteder i amtet, nemlig Morrisons (Bradford) og Asda (Leeds).\n_START_SECTION_\nTrafik\n_START_PARAGRAPH_\nWest Yorkshire ligger indiskutabelt i en strategisk vigtig del af Yorkshire. M1, M62 og A1(M) g\xc3\xa5r gennem amtet og suppleres af lokale motorveje omkring Leeds og Bradford. De to st\xc3\xb8rste jernbanestationer i omr\xc3\xa5det er Leeds og Wakefield Westgate Railway Station. Stationen i Leeds er den eneste hovedbaneg\xc3\xa5rd i Yorkshire og en af blot tre i Nordengland. Den st\xc3\xb8rste lufthavn i Yorkshire er ogs\xc3\xa5 beliggende i West Yorkshire, Leeds Bradford International Airport._NEWLINE_I mods\xc3\xa6tning til South Yorkshire findes der ikke i amtet et egentligt n\xc3\xa6rbanesystem; et ambiti\xc3\xb8st forslag med centrum i Leeds er blevet afvist af regeringen, og for tiden arbejdes der p\xc3\xa5 at frems\xc3\xa6tte et alternativt forslag. Indtil videre styres den offentlige transport af West Yorkshire Passenger Transport Executive."